LPN รุดตรวจสอบเหตุเครนถล่ม-เร่งช่วยคนติดค้างเขตก่อสร้างคอนโดฯย่านพระราม 3
LPN รุดตรวจสอบเหตุเครนถล่ม-เร่งช่วยคนติดค้างเขตก่อสร้างคอนโดฯย่านพระราม 3
23 ม.ค. 2562

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยว่า บ่ายวันนี้(23 ม.ค.) สถานที่ก่อสร้างโครงการคอนโดมิเนียมลุมพินี เพลส พระราม 3- ริเวอร์ไรน์ เกิดเหตุเครนที่ใช้ในการก่อสร้างได้ถล่มลงมาทับคนงานเสียชีวิต 4 ราย และพบผู้บาดเจ็บเบื้องต้น 4 ราย ซึ่งบางคนยังติดค้างอยู่บนเครน โดยเจ้าหน้าที่อยู่ระหว่างการให้ความช่วยเหลือ ซึ่งขณะนี้บริษัทอยู่ระหว่างหาสาเหตุที่ทำให้เครนเกิดหักและถล่มลงมา
สำหรับโครงการลุมพินี เพลส พระราม 3-ริเวอร์ไรน์ เป็นคอนโดมิเนียมสูงระดับไพร์มมูลค่ากว่า 1,700 ล้านบาท ราคาขายเริ่มต้น 1.78 ล้านบาทเปิดตัวไปในช่วงปลายปี 61 ตั้งอยู่บนโค้งแม่น้ำใกล้สะพานภูมิพล 1 มีจำนวนห้องชุด 719 ยูนิต บนพื้นที่ประมาณ 3 ไร่ เป็นอาคารชุดพักอาศัยสูง 35 ชั้น จำนวน 1 อาคาร เป็นห้องชุดขนาด 24.00-51.50 ตารางเมตร คาดว่าจะก่อสร้างแล้วเสร็จพร้อมให้เข้าพักอาศัยได้ปลายปี 62
ด้านราคาหุ้น LPN ปิดวันนี้(23ม.ค.) อยู่ที่ระดับ 6.90 บาท บวก 0.20 บาท หรือ 2.99% ด้วยมูลค่าซื้อขาย 110.77 ล้านบาท